Folketing
2010-05-31

Man kan godt komme til at føle en lille smule med hr. Mikkel Dencker, der må stå her klokken 20 minutter i 3 om natten og skulle forsvare og stå for skud for den skæve genopretningspakke, der foreligger, mutters alene uden opbakning fra de ledende kræfter i hr. Mikkel Denckers parti. Derfor og for at skabe en lidt positiv stemning på talerstolen vil jeg gerne spørge hr. Mikkel Dencker, om hr. Mikkel Dencker er glad for, at der er grupper i dette land, der så ikke nævneværdigt berøres af den genopretningspakke, som bliver foreslået her, når nu der er så meget kritik. Jeg tænker her på eksempelvis den store gruppe af bestyrelsesformænd i Bavarian Nordic, der klart siger, at den her genopretningspakke intet betyder for dem.